## Agricultura afavorix la participació de més 200 empreses en les principals fires agroalimentàries celebrades en el primer semestre de 2025

*** L’objectiu de la Conselleria és promoure l’obertura a mercats nous i impulsar la internacionalització d’empreses agroalimentàries de la Comunitat Valenciana**

La Conselleria d’Agricultura, Aigua, Ramaderia i Pesca ha impulsat la participació d’un total de 231 empreses de la Comunitat Valenciana en les principals fires agroalimentàries nacionals i internacionals celebrades al llarg del primer semestre de l’any 2025.

L’objectiu de la Conselleria d’Agricultura, amb l’organització de participacions agrupades d’empreses en les fires agroalimentàries més destacades del panorama nacional i internacional, és el de promoure l’obertura a mercats nous i impulsar la internacionalització d’empreses agroalimentàries de la Comunitat Valenciana.

La directora general de Producció Agrícola i Ramadera, Maria Àngels Ramón-Llin, ha explicat que “la participació en fires suposa una excel·lent oportunitat per a les empreses agroalimentàries de la Comunitat Valenciana, ja que poden presentar els seus productes, obrir-se a mercats nous, detectar clients potencials, fidelitzar clients i ampliar les seues oportunitats de negoci a tot el món”.

“Podem presumir de tindre unes empreses que destaquen per la seua innovació, per l’excepcional qualitat dels seus productes, pel seu treball i per les seues iniciatives, i per estos motius compten amb el suport incondicional de la Generalitat Valenciana”, ha subratllat Ramón-Llin.

La directora general ha indicat que “la Conselleria dedica un espai total de 2.492 metres quadrats, en les diferents fires, a mostrar l’extraordinària qualitat dels nostres productes i la varietat del nostre territori, conegut com el rebost d’Europa, i per a posicionar-nos com a proveïdors de producte fresc durant els dotze mesos de l’any”.

Del total de 231 empreses, 114 han participat en fires internacionals de la importància de Fruit Logistica, Biofach, ProWein i Anuga, totes estes celebrades en diferents punts d’Alemanya.

“Per sectors i nombre d’empreses, ProWein ha concentrat la major representació valenciana, ja que va acollir 40 cellers valencians en esta trobada referent del sector del vi i begudes espirituoses, celebrada del 16 al 18 de març en la Messe Düsseldorf.

Quant al sector de fruites i verdures fresques, 27 empreses de la Comunitat Valenciana van participar en Fruit Logistica en un estand agrupat de 405 m², en el qual van poder mostrar el potencial de la nostra agricultura i detectar oportunitats de negoci i exportació.

El sector ecològic de la Comunitat Valenciana va estar present en la fira Biofach amb un espai de 234 m², en què 18 empreses van mostrar les seues últimes novetats. Esta activitat ha experimentat un creixement notable en l’última dècada, ja que ha triplicat el nombre d’operadors fins als prop de 4.500 en 2024, i ha superat els 736 milions d’euros en facturació.

La Comunitat Valenciana va tindre, també, una destacada presència en el Salón Gourmets, una de les principals fires d’alimentació de qualitat a Espanya, amb la participació de 101 empreses. D’estes, 67 van estar presents en l’estand agrupat de la Conselleria d’Agricultura, Aigua, Ramaderia i Pesca, que va comptar amb un espai de 588 m² per a donar a conéixer la varietat i la riquesa dels productes agroalimentaris valencians.

Este certamen va dedicar una de les seues jornades a la Comunitat Valenciana, la qual cosa va permetre dur a terme activitats com ara taules redones dedicades als vins valencians, tastos de caves organitzats per la DO Cava Requena, i ponències sobre productes tradicionals com els torrons de Xixona i Alacant o la xufa de València. També va haver-hi exhibicions gastronòmiques amb productes de qualitat diferenciada, com el nispro de Callosa d’en Sarrià i la carxofa de Benicarló.

La directora general ha animat les empreses valencianes del sector agroalimentari a participar en les fires agroalimentàries nacionals i internacionals previstes per a 2026, i ha recordat que ja està obert el termini d’inscripció per a formar part de la participació agrupada. “Compteu amb tot el suport de la Generalitat Valenciana per a impulsar i internacionalitzar els vostres productes”.

Fecha: 23/08/2025